Domino Erico Axelson militi. Erbare unde gestrenge leve here, besundere gude gunre. Juwe antwordesbreff van wegen der guder, de juwe unde der van Abo uthliggere in der zee uth den Revelschen schepen bij enem jare vorleden gepilet scholen hebben, under langem inneholdende, wo unde in wat mathe sulkent togegan schole zin, so gij menen, we dat gedan, unde wo de handadigen mit den guderen in juwem to des kopmans beste zin geleydet unde dar ingekomen mit sulken vorworden, dat, wat van sulken genomenen gudern unvorrucket unde unvorsplittert were, dat schulden ze tosamende in guder vorwaringe unde beholdinge insetten, den gennen totokerende, den ze behoren etc., hebben wij to guder mathe wol vornomen unde den kopmannen, unsen borgeren, sulkent tokomende laten lesen, de uns darupp na guder underrichtinge etliker der gennen, de in den Revelschen schepen weren, do se gepilet wurden, geantwordet hebben, dat yd schole bescheen zin, so hirna gescreven steit, wo dat juwer gestrengen leve dener, Knut Posse unde Jons Oloffson, vogedes to Abo dener, geheten Knut Hellingsson, met erer beyder zelschopp zegelden van Abo, unde do ze qwennen in de zee, do scheden ze zijk van malkander. Darna nam Knut Hellingsson de twe Revelschen schepe. Darna umme trent dre edder veer stunde qwam Knut Posse wedder to Knut Hellingsson unde loden zijk malkander to gaste; do ze druncken weren, do wurden ze zijk slande, so dat Knut Posse mit den zinen ziik mede inweldigeden in de genamen guder unde segelden do samptliken wedder in de Aboschen scheren unde buten unde parten dar de guder vorscreven, unde al weren se to Abo, so gi scriven vorboden, jodoch zint ze dorch juwen unde eren utliggeren vorbenomed genomen, gepartet unde gebutet; des wij, de unse unde de gemene unschuldige zevarende man yo billiken umbesorget scholden zin to bescheende, wante wij mit juwem gnedigen heren unde den zinen, juw unde den juwen nicht dan leve unde fruntschopp en weten. Worumme bidden wij juwe erbare unde gestrenge leve deger andachtigen, so wij eee gedan hebben, gij yd so willen vorwogen, dat den unsen unde dem gemenen unschuldigen beschedigeden kopmanne, so vorscreven steit, ere genomen guder weddergekart edder na werde betalet mogen werden. Dat vordenen wij umme juwe gestrengen leve gerne. Wo deme so nicht en geschuet, konen gij wol erkennen, wij de unsen nicht rechtlos konen laten, sunder ene gunnen, zijk eres schaden wedder to vorhalende, vppe wenen sulkent denne komen wolde, kan juwe leve wol merken, dat wij doch lever zegen vorhud umme vurder moye, de darvan denne entstaen mochte. Kennet God, de juwe gestrengen leven spare lange wolmogen vnde gesund. Screven under unsem secrete am mandage na sunte Laurencii dage anno etc. lxvj.